## La Vicepresidència Segona licita el concurs de dret de superfície per a construir 720 vivendes protegides en lloguer

*** Les vivendes es construiran a Sagunt, València, el Puig, Benifaió, Castelló de la Plana, Benidorm, Xàbia i la Vila Joiosa
* El termini de presentació d’ofertes finalitza el pròxim 3 de juliol**

La Generalitat, a través de la Vicepresidència Segona i Conselleria de Serveis Socials, Igualtat i Habitatge, ha licitat el concurs del dret de superfície de 13 parcel·les cedides pels ajuntaments a l’Entitat Valenciana de Vivenda i Sòl (EVha) per a la promoció, construcció i gestió de 720 vivendes de protecció pública energèticament eficients en règim de lloguer assequible.

Estes vivendes disposen d’ajudes del Pla de recuperació, transformació i resiliència 2021-2026, finançat per la Unió Europea-Next Generation EU.

El plec del concurs preveu la cessió del dret de superfície per un termini de 55 anys, prorrogables a 20 anys més, i es desenvoluparan a través de fórmules de col·laboració publicoprivada.

L’entitat que resulte adjudicatària s’encarregarà de la construcció de les vivendes de protecció pública, la conservació i manteniment de l’edifici (vivendes, garatges, trasters, locals i elements comuns) i la gestió i explotació, mitjançant lloguer.

Les 13 parcel·les que entren en este concurs són: dos a Sagunt, una en l’avinguda del Barraquer, 12 (145 vivendes) i una altra en el carrer Pavía, 7 (55 vivendes); altres dos a València, en el carrer Vicente Miguel Carceller (78 vivendes) i en el carrer Francisco Largo Caballero, 43 (14 vivendes); una parcel·la al Puig de Santa Maria, en el carrer Max Aub, 2 (80 vivendes); i una parcel·la a Benifaió, en el carrer José Huguet, 34 (40 vivendes).

Pel que fa a les parcel·les cedides a la província d’Alacant són: una en l’avinguda Moralet de Benidorm (91 vivendes); tres parcel·les a Xàbia, una en el carrer Poeta José Albi, 8 (42 vivendes) i dos al carrer Garcilaso de la Vega, 14 i 16 (les dos sumen 22 vivendes); i una última parcel·la a la Vila joiosa, en el carrer Confrides, 6 (33 vivendes). El concurs també inclou dos parcel·les a Castelló de la Plana, les dos al carrer Riu Llobregat, 2 (82 vivendes) i 14 (39 vivendes).

L’ús d’estes vivendes ha de ser únicament residencial i destinat a vivenda de protecció pública en règim de lloguer social. Els garatges i trasters situats en els soterranis de l’edifici tindran la consideració d’annexos inseparables a les vivendes.

Els arrendataris ha de complir tots els requisits arreplegats en el capítol VII Programa d’ajuda a la construcció de vivendes en lloguer social en edificis energèticament eficients del Reial decret 853/2021, de 5 d’octubre.

Les empreses adjudicatàries podran obtindre una ajuda de 50.000 euros per vivenda, sense que en cap cas puga excedir del cost de les actuacions subvencionables.

El concurs tindrà un total de huit lots: lot 1 (Benidorm); lot 2 (Xàbia i la Vila Joiosa); lot 3 (Castelló de la Plana); lot 4 (Benifaió); lot 5 (el Puig de Santa Maria i Sagunt-parcel·la carrer Pavía); lot 6 (Sagunt-avinguda del Barraquer); lot 7 (València-carrer Vicente Miguel Carceller); i lot 8 (carrer Francisco Largo Caballero).

El termini de presentació d’ofertes finalitza el pròxim 3 de juliol. Per a obtindre informació sobre la licitació han de dirigir-se a la [web de l’EVha](http://www.evha.es/) o en la Plataforma Contractació de l’Estat.

Fecha: 03/06/2024